Iуащхьэмахуэ щIыналъэм адыгэхэр щагъэлъапIэ
Абаев СулътIанбэч и цIэр зэрихьэу Тырныауз къалэм дэт ГъуазджэхэмкIэ сабий школым Адыгэхэм я махуэм ирихьэлIэу фокIадэм и 19-м къыщызэрагъэпэщащ «Дыщалъхуа щIыналъэрщ ди къарум и къыхэкIыпIэр» концертыр.
Абы кърихьэлIащ Iуащхьэмахуэ щIыналъэм, Тырныауз къалэм я администрацэхэм я унафэщIхэр, хабзэхъумэ органхэм, «Адыгэ Хасэ» район жылагъуэ зэгухьэныгъэм я лIыкIуэхэр, щIыпIэм щыIэ IуэхущIапIэхэм, предприятэхэм, организацэхэм я лэжьакIуэхэр, къуажэхэм къикIа лIыкIуэхэр.
Балъкъэр Руслан
ХьэщIэхэр фIэхъус сэламкIэ иригъэблагъэри, Iуащхьэмахуэ районым и щIыналъэ администрацэм и Iэтащхьэ Уянаев Казым псоми ягу къигъэкIыжащ Адыгэхэм я махуэр Къэбэрдей-Балъкъэр Республикэм и Iэтащхьэ КIуэкIуэ Юрий 2014 гъэм фокIадэм и 12-м къыдигъэкIа УказымкIэ зэригъэувар икIи ар республикэм ис лъэпкъ псоми я гуфIэгъуэу зэрыщытыр.
«Адыгэ лъэпкъым тхыдэ къулей иIэщ, ауэ, ди жагъуэ зэрыхъущи, абы гуфIэгъуэхэм къадэкIуэу напэкIуэцI нэщхъеягъуэхэри хэтщ. Адыгэ лIакъуэхэм яхузэфIэкIащ къалъыкъуэкIа гугъуехьхэр тэмэму къызэранэкIын икIи щалъхуа щIыналъэр, я зэхэщIыкIыр, щэнхабзэр, бзэр къызэтрагъэнащ.
Иджы ди къуэш лъэпкъым зиужь зэпытщ икIи Урысейм и адрей лъэпкъхэм ящIы-гъуу гъащIэщIэ еухуэ. Iуащхьэмахуэ щIыналъэм лъэпкъ куэдым къахэкIахэр исщ икIи ахэр мамыру, зэгурыIуэу илъэс Iэджэ лъандэрэ зэдопсэу», — къыхигъэщхьэхукIащ Уянаевым.
ЩIыналъэм и «Адыгэ Хасэ» жылагъуэ зэгухьэныгъэм и тхьэмадэ Балъкъэр Руслан къалэм, къуажэхэм я унафэщIхэм фIыщIэ яхуищIащ мыпхуэдэ зэхыхьэ дахэ къызэрызэрагъэпэщам папщIэ.
Адыгэхэм я махуэшхуэмкIэ ехъуэхъуу къэпсэлъащ КъБР-м и Жыла- гъуэ палатэм хэт Энеев Мыхьмуд, Тырныауз къалэм дэт гимназие №5-м и унафэщIым и къуэдзэ, КъБР-м егъэджэныгъэмкIэ щIыхь зиIэ и лэжьакIуэ Антоновэ — Рише Наталье.
Концертыр щекIуэкIым Iуащхьэмахуэ районым и щIыналъэ администрацэм щэнхабзэмкIэ и управленэм и лэжьакIуэхэм экраным щагъэлъэгъуащ адыгэ лъэпкъым и тхыдэм, щэнхабзэм, адыгэ цIыху цIэрыIуэхэм ятеухуа слайд-шоу.
Концертыр ягъэдэхащ «Сэлам» ансамблым, уэрэджыIакIуэ Гаев ТIэхьир, адыгэ щэнхабзэмкIэ дунейпсо конкурсым и лауреат, Бахъсэн районым и «Кавказ» ансамблым.
Тарим Алисэ.
